《嘉靖丙戌六月五日京兆驿观进贡狮子歌》
明代·张治道

嘉靖中叶称至治，海内纷纷多异瑞。
天子虽闭玉门关，狻猊犹自远方至。
呜呼！此物胡为来？钩爪巨牙身嵬嵬。
忠顺丘墟土番叛，西域之国绝贡献。
月支疏勒称西极，此物十年达中国。
目光如电众所惊，踞地咆哮天为黑。
倾都之人尽来观，我亦走马入长安。
长安市人色无欢，为道食羊责县官。
一时无羊人遭鞭，羊备犹索打干钱。
高鼻番人眼如拳，锦衣绣裤赤槛前。
有时玩弄口生烟，猛烈惊奔声震天。
百兽跄地虎豹，鸡犬不复鸣青田。
狻猊之外有青兕，四十年前曾过此。
异像常闻父老传，奇形尚在丹青里。
噫嘻！先皇好搏兽，豹房虎圈亲来斗。
自谓真龙虎敢当，挽衣一近遭虎伤。
至今海内传其事，呜呼此物安足视！凤凰绝鸣，麒麟不游
。
牛马不蔽野，狻猊达皇州。
我来观罢生繁忧。

作者简介：（1487—1556）陕西长安人，字孟独，号太微山人。正德九年进士。授长垣知县，迁刑部主事。不乐为官，引疾归。数与王九思、康海等论诗文。有《太微集》。